SL
C 112/2
Uradni list Evropske unije
27.3.2023
V (Objave)
SODNI POSTOPKI
SODIŠČE Sodba Sodišča (deseti senat) z dne 9. februarja 2023 – Evropska komisija/Slovaška republika (Zadeva C-342/21) (1) (Neizpolnitev obveznosti države – Okolje – Direktiva 2008/50/ES – Kakovost zunanjega zraka – Člen 13(1) in Priloga XI – Sistematično in trajno preseganje mejne vrednosti za mikrodelce (PM10) na nekaterih območjih Slovaške – Člen 23(1) – Priloga XV – „Čim krajše“ obdobje preseganja teh mejnih vrednosti – Ustrezni ukrepi) (2023/C 112/02) Jezik postopka: slovaščina Stranki Tožeča stranka: Evropska komisija (zastopnika: R. Lindenthal in M. Noll-Ehlers, agenta)
Tožena stranka: Slovaška republika (zastopnica: S. Ondrášiková, agent)
Izrek 1.
Slovaška republika s tem, da:
— je od leta 2005 do vključno leta 2019, z izjemo leta 2016 na območju SKBB01, regija Banská Bystrica, in z izjemo let 2009, 2015 in 2016 v aglomeraciji SKKO0.1, Košice, sistematično in trajno presegala dnevne mejne vrednosti mikrodelcev (PM10), ni izpolnila obveznosti, ki jih ima na podlagi člena 13(1) Direktive 2008/50/ES Evropskega parlamenta in Sveta z dne 21. maja 2008 o kakovosti zunanjega zraka in čistejšem zraku za Evropo v povezavi s Prilogo XI k tej direktivi, in
— za to območje in za to aglomeracijo ter za območje SKKO02, regija Košice, v načrtih za kakovost zraka ni določila ustreznih ukrepov za to, da bi bilo obdobje preseganja teh mejnih vrednosti čim krajše, ni izpolnila obveznosti, ki jih ima na podlagi člena 23(1), drugi pododstavek, te direktive v povezavi s Prilogo XV k isti direktivi.
2.
Slovaška republika nosi stroške postopka.
(1)
UL C 278, 12.7.2021.